Jibdew l-aktar xogħlijiet kruċjali fin-naħa ta' fuq tat-telgħa tas-Saqqajja
Xahrejn mindu ngħalqet wara li ċediet parti mit-triq, Infrastructure Malta bdiet l-aktar xogħlijiet kruċjali għat-tisħiħ tan-naħa ta' fuq tat-Telgħa tas-Saqqajja, fir-Rabat. Il-kuntratturi bdew iħaffru toqob fondi madwar sitt sulari li fihom se jiffurmaw sistema ta' sisien b'34 pilastru tal-konkos u azzar biex jirfdu din it-triq mibnija fuq saffi ta' blat u tafal dgħajjef li xahrejn ilu bdiet iċċedi. Il-perit tal-proġett Anton Zammit qal li l-ħaddiema se jdaħħlu f'dawn it-toqob xibka tal-azzar twila li tibqa' nieżla sal-qiegħ, u jimlewhom b'konkos b'saħħtu ħafna apposta biex jirreżisti t-tmermir mill-ilmijiet. "Il-kolonni ngħidulhom friction piles qegħdin imwaħħlin fl-art fit-tafal fondi ħafna sitt sulari l'isfel u jekk ikun hemm moviment fis-sulari ta' fuq, it-triq se tibqa' fejn hi." Il-Perit spjega li dan l-intervent hu meħtieġ biex ikun evitat li t-triq tkompli ċċedi u tiġbed magħha bini storiku li hemm fl-inħawi. Ix-xogħol fuq dan il-proġett b'investiment ta' madwar €1 miljun, beda ħabta u sabta fl-aħħar ta' Mejju wara li parti minn din it-triq ċediet għal ġol-wied ta' taħtha waqt maltempata. L-għada tal-maltempata, il-periti tal-aġenzija, flimkien m'esperti f'dan il-qasam, bdew studji ġeotekniċi biex jagħrfu eżatt il-qagħda tat-triq u tas-saffi ta' blat, tafal u materjal ieħor taħtha. L-aġenzija qed tikkollabora mas-Sovrintendenza tal-Patrimonju Kulturali, biex tiżgura li kull intervent li jsir fit-triq iħares il-wirt storiku f'dawn l-inħawi, kemm binjiet kif ukoll fdalijiet arkeoloġiċi ta' importanza li jista' jkun hemm mirdumin fl-inħawi. Fl-istudji li saru f'dawn l-aħħar xhur urew li t-triq, u l-ħajt tal-ġenb tagħha li ċeda f'Mejju li għadda, huma mibnijin fuq saffi fondi ta' tafal b'ħafna ilma fih. Dan wassal biex matul is-snin it-triq bdiet iċċedi. Il-Perit Zammit qal li t-triq mistennija tkun miftuħa għat-traffiku sal-aħħar ta' Settembru. "Qed nantiċipaw li x-xogħol jieħu bejn 6 ġimgħat u 8 ġimgħat imbagħad it-triq inkunu nistgħu niftħuha għall-pubbliku. Permezz tat-tisħiħ li qed isir bħalissa, it-triq u l-bini tal-inħawi se jintrifdu u ma jibqgħux jiċċaqilqu, bil-konsegwenza li jċedu mal-movimenti tas-saffi tat-tafal taħthom.